Bandaríski unglingurinn kominn heim frá Írak
Farris Hassan, bandaríski unglingurinn sem fór í jólafrí í desember til Bagdad í Írak án þess að segja foreldrum sínum frá því, sneri aftur til síns heima í Fort Lauderdale í Flórída í gærkvöldi eftir þriggja vikna dvöl í föðurlandi foreldra sinna. "Guði sé lof að hann er á lífi," sagði móður hans, Shatha Atiya í samtali við bandarísku sjónvarpsfréttastofuna CNN .
Farris, sem er 16 ára, lenti á alþjóðaflugvellinum í Miami skömmu fyrir klukkan 7 að staðartíma í gærkvöldi. Hann hitti móður sína á flugvellinum en neitaði að ræða við fjölmiðla um ferð sína.
Drengurinn ætlaði upphaflega að fara til Íraks ásamt foreldrum sínum næsta sumar. Hann gat hins vegar ekki á sér setið og eyddi sparifé sínu til að kaupa flugmiða. Hann sagði foreldrum sínum ekki frá ráðabrugginu fyrr en eftir að hann kom til Kúvæt 11. desember síðastliðinn. Það gerði hann með tölvupóstskeyti. Hann sagði þeim hins vegar ekkert um ferðaáætlun sína.
Foreldrar Farris eru fædd í Írak en fluttust búferlum til Bandaríkjanna fyrir mörgum árum síðan. Hann talar ekki arabísku og eftir misheppnaða tilraun til að panta leigubíl frá Kúvæt til Íraks dvaldist hann í rúma viku hjá ættingjum sínum í Líbanon.
Að sögn CNN komst Farris að lokum til Bagdad en þar bjó hann á hóteli. Í síðustu viku kom hann svo inn á skrifstofu fréttastofunnar Associated Press , AP, í borginni og bauðst til þess að gerast fréttaritari. Starfsfólk AP hafði samband við sendiráð Bandaríkjanna í Bagdad og komu hermenn skömmu síðar og náðu í drenginn. Patrick Quinn, fréttaritari AP segir drenginn hafa engan veginn hafa gert sér grein fyrir þeim hættum sem hann stóð frammi fyrir í borginni. "Farris kom inn í hættulegustu borg í heimi. Hún er sérstaklega hættuleg Bandaríkjamönnum, svo maður tali ekki um ungling sem talar ekki arabísku," sagði hann.
Í ritgerð sem Farris skrifaði skömmu áður en hann lagði upp í för sína tjáði hann löngun sína til að koma íbúum Íraks til hjálpar. Þá kom einnig fram að hann skammaðist sín fyrir að búa í stóru húsi í Suður-Flórída, aka um á fínum bíl og njóta lífsins með vinum sínum án þess að þurfa að hafa áhyggjur af sjálfsmorðssprengjumönnum.
Móðir hans sagði í samtali við CNN á föstudag í síðustu viku að hann hefði beðið um leyfi til að fara til Íraks til að upplifa ástandið. "Hann langaði til að heyra álit fólksins á lýðræði og heyra viðhorf þess til stríðsins," sagði hún og bætti við að þegar hún hefði neitað bón hans hefði hann tekið málin í sínar hendur.
Bandarískir borgarar varaðir við ferðum til Íraks
Stjórnvöld í Bandaríkjunum vara Bandaríkjamönnum við því að fara til Íraks en á vefsíðu bandaríska utanríkismálaráðuneytisins segir að mikil hætta sé á að þeim verði rænt eða myrtir. "Árásir gegn hermönnum og óbreyttum borgurum halda áfram, þar á meðal á Græna svæðinu," segir á vefsíðunni.
Farris Hassan, bandaríski unglingurinn sem fór í jólafrí í desember til Bagdad í Írak án þess að segja foreldrum sínum frá því, sneri aftur til síns heima í Fort Lauderdale í Flórída í gærkvöldi.
Drengurinn ætlaði upphaflega að fara til Íraks ásamt foreldrum sínum næsta sumar.
Hann gat hins vegar ekki á sér setið og eyddi sparifé sínu til að kaupa flugmiða.
Eftir misheppnaða tilraun til að panta leigubíl frá Kúvæt til Íraks dvaldist hann í rúma viku hjá ættingjum sínum í Líbanon.
Í ritgerð sem Farris skrifaði skömmu áður en hann lagði upp í för sína tjáði hann löngun sína til að koma íbúum Íraks til hjálpar.
Stjórnvöld í Bandaríkjunum vara Bandaríkjamönnum við því að fara til Íraks.
Mikil hætta sé á að þeim verði rænt eða myrtir.